S-947/2014

Mál þetta, sem dómtekið var fimmtudaginn 5. febrúar 2015, er höfðað með ákæru, útgefinni af lögreglustjóranum á höfuðborgarsvæðinu 4. nóvember 2014, á hendur R-kk-þgf H-x-x N-x-x, kt. 000000-0000, Laufengi 112, Reykjavík, fyrir fíkniefnalagabrot, með því að hafa, mánudaginn 28. júlí 2014, að Laufengi 68 í Reykjavík, haft í vörslum sínum í sölu- og dreifingarskyni 94 kannabisplöntur, og hafa um nokkurt skeið fram til þess dags ræktað greindar plöntur.

Telst brot þetta varða við 2. gr., sbr. 4., 5. og 6. gr. laga um ávana- og fíkniefni

nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Krafist er upptöku á 94 kannabisplöntum, tjaldi ætluðu til kannabisframleiðslu, tíu lömpum, sex tímarofum, tíu spennubreytum, tveim rafmagnstöflum, fjórum loftsíum og sjö viftum, samkvæmt 6. og 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Verjandi krefst þess að ákærði verði dæmdur til vægustu refsingar er lög leyfa. Þá krefst verjandi hæfilegra málsvarnarlauna sér til handa, sem greiðist úr ríkissjóði.

Málsatvik

Samkvæmt skýrslu lögreglu frá mánudeginum 28. júlí 2014 bárust upplýsingar um að mikil kannabislykt bærist frá íbúð í fjölbýlishúsi númer 68 við Laufengi í Reykjavík. Lögreglumenn sem komu á vettvang fundu kannabislykt leggja frá íbúðinni, auk þess sem viftuhljóð barst úr henni. Innandyra fundust kannabisplöntur í ræktun í þremur herbergjum og fylgja skýrslunni ljósmyndir er sýna plönturnar og ræktunarbúnað í íbúðinni. Jafnframt kemur fram í skýrslu lögreglu að ekki hafi verið að sjá að nokkur byggi í íbúðinni, enda hafi salerni verið ótengt, hvorki hafi verið ísskápur í íbúðinni né fatnaður í fataskápum. Ákærði, R-kk-nf H-x-x N-x-x, kom á vettvang meðan á aðgerðum lögreglu stóð. Hann kvaðst vera leigjandi íbúðarinnar og viðurkenndi að hafa staðið að ræktun kannabisplantnanna, sem hann kvaðst hafa ætlað að nýta til eigin neyslu.

Samkvæmt skýrslu tæknideildar lögreglu fundust 94 plöntur í íbúðinni, sem voru á bilinu 5 til 134 cm á hæð og vógu samtals 14.667,20 g. Fjögur sýni sem innihéldu samtals 9 plöntur voru send Rannsóknastofu í lyfja- og eiturefnafræði til greiningar. Í matsgerð rannsóknastofunnar kemur fram að styrkleiki tetrahýdrókannabínóls í sýnunum eftir þurrkun haf mælst frá 9,6 mg/g og allt að 56 mg/g.

Ákærði var yfirheyrður af lögreglu 22. september 2014 og liggur fyrir hljóð- og myndbandsupptaka af yfirheyrslunni.

Við aðalmeðferð málsins kvaðst ákærði kannast við að hafa haft kannabisplönturnar sem um ræðir í vörslum sínum og að hafa ræktað þær, en neitaði því að það hefði verið í sölu- og dreifingarskyni, eins og í ákæru greinir. Hann kvaðst hafa ætlað að reykja sjálfur það kannabis sem fengist við ræktunina. Kvaðst ákærði hafa neytt um 6 g af kannabis daglega á þessum tíma. Ákærði kvaðst hafa tekið íbúðina að Laufengi 68 á leigu í júní 2014 og hefði hann búið þar, en ekki með fjölskyldu sinni að Laufengi 112, þar sem lögheimili hans var skráð. Hann kvaðst sjálfur hafa komið fyrir búnaði til að nota við kannabisræktun í íbúðinni og m.a. aftengt salerni í því skyni. Þá gerði ákærði grein fyrir tekjum sínum á þessum tíma og kostnaði við að koma upp ræktunarbúnaðinum.

Auk ákærða gáfu lögreglumennirnir J-kk-nf Ö-kk-nf J-kk-nf og S-kvk-nf K-kvk-nf J-kvk-nf skýrslu fyrir dóminum, en framburður þeirra verður ekki rakinn.

Niðurstaða

Ákærði játar sök samkvæmt ákæru, að öðru leyti en því að hann neitar að hafa haft kannabisplönturnar í vörslum sínum í sölu- og dreifingarskyni. Lögregla lagði hald á 94 kannabisplöntur í íbúðinni og verður ráðið af rannsókn tæknideildar lögreglu og niðurstöðu matsgerðar Rannsóknastofu í lyfja- og eiturefnafræði að ræktun plantnanna hefði getað gefið af sér umtalsvert magn fíkniefna. Þykir framburður ákærða um að hann hafi ætlað efnið til eigin nota afar ótrúverðugur. Gögn málsins bera jafnframt með sér að miklu hafi verið til kostað við að koma upp aðstöðu og búnaði til ræktunarinnar. Er þá m.a. til þess að líta að aðstæður í íbúðinni bera með sér að hún hafi verið tekin á leigu í því skyni að hýsa ræktunina. Er að mati dómsins hafið yfir vafa að ákærði hafi staðið að ræktuninni í sölu- og dreifingarskyni. Samkvæmt framansögðu, og játningu ákærða að hluta, telst sannað að hann hafi gerst sekur um þá háttsemi sem honum er gefin að sök í ákæru og er háttsemin þar rétt færð til refsiákvæða. Verður ákærði því sakfelldur samkvæmt ákæru.

Ákærði er fæddur í febrúar 1974. Hann hefur ekki áður sætt refsingu. Þykir refsing ákærða hæfilega ákveðin fangelsi í fimm mánuði, sem bundin verði skilorði sem í dómsorði greinir.

Með vísan til lagaákvæða sem í ákæru greinir eru dæmd upptæk 94 kannabisplöntur, tjald ætlað til kannabisframleiðslu, tíu lampar, sex tímarofar, tíu spennubreytar, tvær rafmagnstöflur, fjórar loftsíur og sjö viftur, sem lögregla lagði hald á við rannsókn málsins.

Ákærði greiði þóknun skipaðs verjanda síns, H-kvk-ef V-kvk-ef H-kvk-ef hdl., 306.900 krónur að meðtöldum virðisaukaskatti, og 281.961 krónu í annan sakarkostnað.

Af hálfu ákæruvaldsins flutti málið A-kvk-nf B-kvk-nf A-kvk-nf aðstoðarsaksóknari.

R-kvk-nf H-kvk-nf héraðsdómari kveður upp dóminn.

D Ó M S O R Ð:

Ákærði, R-kk-nf H-x-x N-x-x, sæti fangelsi í fimm mánuði, en fresta skal fullnustu refsingarinnar og falli hún niður að liðnum tveimur árum frá birtingu dóms þessa haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Upptæk eru dæmd 94 kannabisplöntur, tjald ætlað til kannabisframleiðslu, tíu lampar, sex tímarofar, tíu spennubreytar, tvær rafmagnstöflur, fjórar loftsíur og sjö viftur.

Ákærði greiði þóknun skipaðs verjanda síns, H-kvk-ef V-kvk-ef H-kvk-ef hdl., 306.900 krónur, og 281.961 krónu í annan sakarkostnað.

R-kvk-nf H-kvk-nf